**Ministru kabineta noteikumu projekta**

**“Valsts pārvaldes pakalpojumu portāla noteikumi”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Valsts pārvaldes pakalpojumu portāla noteikumi” (turpmāk – noteikumu projekts) izstrādāts atbilstoši Valsts pārvaldes iekārtas likuma 100. panta ceturtajā daļā un Brīvas pakalpojumu sniegšanas likuma 19. panta otrajā daļā noteiktajiem deleģējumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2009. gada 28. maija rīkojumu Nr. 342 tika apstiprināta koncepcija “Vienas pieturas aģentūras principa ieviešana atbilstoši Eiropas Parlamenta un Padomes 2006. gada 12. decembra Direktīvā 2006/123/EK par pakalpojumiem iekšējā tirgū noteiktajām prasībām”, kas bija pirmais būtiskais attīstības plānošanas dokuments, kas attiecīgās direktīvas pārņemšanas rezultātā paredzēja oficiālajā valsts pārvaldes pakalpojumu portālā [www.latvija.lv](http://www.latvija.lv) (turpmāk – portāls www.latvija.lv) ievietot informāciju par noteiktiem pakalpojumiem, lai tie būtu pieejami Eiropas Savienības dalībvalsts iedzīvotājiem, kā arī vienas pieturas aģentūras principa elektroniskai ieviešanai valsts pārvaldē. Šīs koncepcijas rezultātā vienuviet portālā [www.latvija.lv](http://www.latvija.lv) tika ievietota informācija par konkrētiem valsts pārvaldes iestāžu sniegtajiem pakalpojumiem un nepieciešamajām formalitātēm saistībā ar Eiropas Parlamenta un Padomes 2006. gada 12. decembra Direktīvas 2006/123/EK par pakalpojumiem iekšējā tirgū darbības jomu. Portāla [www.latvija.lv](http://www.latvija.lv) darbība šobrīd juridiski ir nostiprināta ar Brīvas pakalpojumu sniegšanas likuma 17. pantu, kas noteic, ka portālā [www.latvija.lv](http://www.latvija.lv) ir pieejama informācija par atbildīgajām iestādēm un to kompetenci, kā arī par darbībām, kas veicamas, lai saņemtu attiecīgās atbildīgās iestādes atļauju. Vienlaikus jāvērš uzmanība, ka Brīvas pakalpojumu sniegšanas likums ir pieņemts saskaņā ar Eiropas Parlamenta un Padomes 2006. gada 12. decembra direktīvu Nr. 2006/123/EK par pakalpojumiem iekšējā tirgū, tāpēc Brīvas pakalpojumu sniegšanas likums attiecas uz pārāk šauru publisko pakalpojumu jomu, un likumā ir noteikti vairāki izņēmumi, kā, piemēram, likumu nepiemēro valsts sociālās apdrošināšanas jomā, transporta pakalpojumiem, veselības aprūpes pakalpojumiem un citiem izņēmumiem. Neskatoties uz to, ka portāla [www.latvija.lv](http://www.latvija.lv) tiesiskais statuss ir noteikts, portāls ir attiecināms tikai uz konkrētu publisko pakalpojumu informācijas pieejamību vai to elektronisko procesu nodrošināšanu.  Brīvas pakalpojumu sniegšanas likuma 20. pants nosaka to, ka portālā www.latvija.lv iekļautā informācija ir ticama un informācijas izmantotājs uz to var paļauties.  Līdz šim brīdim valsts pārvalde lielu ieguldījumu e-pārvaldes attīstībā ir veikusi saistībā ar portāla [www.latvija.lv](http://www.latvija.lv) pilnveidi un attīstību. Portālā [www.latvija.lv](http://www.latvija.lv) šobrīd ir pieejama informācija par lielāko daļu no valsts pārvaldes pakalpojumiem un nodrošināta iespēja saņemt dažādus e-pakalpojumus, kā arī sniegta informācija par dažādām dzīves situācijām pēc iespējas vienkāršākā valodā. Kā viens no galvenajiem portāla [www.latvija.lv](http://www.latvija.lv) elementiem ir Valsts pārvaldes pakalpojumu katalogs, kas nodrošina strukturizētā veidā informācijas atspoguļojumu par valsts pārvaldes pakalpojumiem. Šobrīd valsts pārvaldes pakalpojumu kataloga tiesiskais statuss ir noteikts ar Ministru kabineta noteikumiem “Vienotā pakalpojumu portāla informācijas apmaiņas kārtība”, taču arī šie noteikumi ir izdoti uz Brīvas pakalpojumu sniegšanas likuma pamata, kas nozīmē, ka arī Valsts pārvaldes pakalpojumu katalogs līdz šim darbojas ierobežotā un noteiktā apjomā.  Vienlaikus jāmin, ka arī Ministru kabineta 2007. gada 6. marta noteikumu Nr. 171 “Kārtība, kādā iestādes ievieto informāciju internetā” 11.3. apakšpunkts nosaka to, ka iestādes tīmekļvietnē ir jāizveido sadaļa “Pakalpojumi”, kurā jāiekļauj iestādes sniegto pakalpojumu saraksts, kā arī saite uz attiecīgo pakalpojumu portālā [www.latvija.lv](http://www.latvija.lv).  Valstī trūkst vienuviet pieejamas pilnīgas un ticamas informācijas par visiem valsts un pašvaldību sniegtajiem pakalpojumiem. Valsts institūciju tīmekļvietne neatspoguļo visus sniegtos pakalpojumus, savukārt pašvaldību tīmekļvietne tiek veidotas atbilstoši pašvaldības prioritātēm, kā arī pēc satura viena un tā paša pakalpojuma nosaukumi pašvaldībās ir dažādi. Klientam, kuram nepieciešams viens un tas pats pakalpojums vairākās pašvaldībās, ir jāveic atkārtota detalizēta iepazīšanās ar konkrētās pašvaldības sniegtajiem pakalpojumiem un to saturu katrā pašvaldībā. Tāpat klientam ir praktiski neiespējami identificēt saistītos pakalpojumus, kurus, iespējams, sniedz cita iestāde.  Šobrīd portālā www.latvija.lv ir apkopota informācija par 2224 valsts pārvaldes pakalpojumiem un pieejami, t.sk., no citiem portāliem 531 e-pakalpojumi. Portāla www.latvija.lv unikālo lietotāju skaits kopš portāla darbošanās brīža sasniedz 732 000. Savukārt 2016.gadā portālu ir apmeklējuši 130 000 unikālie lietotāji.  Portāla [www.latvija.lv](http://www.latvija.lv) darbības nodrošināšana valsts pārvaldē sniedz aizvien nozīmīgāku pienesumu e-pārvaldes attīstībā un sabiedrības izglītošanā un informēšanā par valsts pārvaldi un tās sniegtajiem pakalpojumiem – portāls [www.latvija.lv](http://www.latvija.lv) nodrošina:   1. centralizētu e-pakalpojumu infrastruktūras risinājumu valsts pārvaldes iestāžu e-pakalpojumu izveidei un nodrošināšanai, tai skaitā, informācijas un komunikācijas tehnoloģijas koplietošanas komponenšu izveidošana un izmantošana (piemēram, risinājumu izveide vienkāršotai pakalpojumu elektronizācijai; iedzīvotāja vienotais profils, oficiālā elektroniskā adrese, u.c.); 2. vienas pieturas aģentūras principa ieviešanu elektroniskā vidē; 3. atbalstu Valsts un pašvaldību vienotā klientu apkalpošanas centru tīkla izveidē un attīstībā, kas nodrošina iespēju Valsts un pašvaldību vienoto klientu apkalpošanas centru darbiniekiem ērtu orientēšanos valsts tiešās pārvaldes iestāžu izveidotajā minimālajā pakalpojumu grozā, līdz ar to ir iespējams skaidri izklāstīt klientam nepieciešamo rīcību valsts pārvaldes pakalpojuma saņemšanai, konsultēt par pakalpojumu pieprasīšanu un saņemšanu, skaidri izklāstīt klientam "ceļa karti", ja klienta pieprasītais pakalpojums neietilpst sniegto pakalpojumu grozā, risināt nestandarta situācijas klientu apkalpošanā un veidot pozitīvu sarunas struktūru ar klientu; 4. portālā [www.latvija.lv](http://www.latvija.lv/) ir izvietoti dzīves situāciju apraksti, kas vienkāršā veidā iedzīvotājam paskaidro un sniedz atbildes, kā atrisināt dažādas dzīves situācijas, izmantojot valsts pārvaldes pakalpojumus.   Vienlaikus jāņem vērā, ka ārzemniekiem un Latvijas Republikas valsts piederīgajiem, kuri nepārvalda latviešu valodu, ir ierobežotas iespējas ērti izmantot valsts pārvaldes sniegtos e-pakalpojumus sev saprotamā valodā. Šobrīd, lai izmantotu e-pakalpojumus, persona, kura pietiekamā līmenī nepārvalda latviešu valodu, var izmantot izstrādāto valsts pārvaldes mašīntulkošanas servisu www.hugo.lv, kas nodrošina iespēju tulkot tekstus, dokumentus un arī interneta lapas. Mašīntulkošanas serviss ir integrēts arī portālā www.latvija.lv publicētajā valsts pārvaldes pakalpojumu katalogā, nodrošinot ērtu informācijas tulkošanu par pieejamajiem valsts pārvaldes pakalpojumiem. Fizisko personu reģistra attīstības ietvaros personas kods tiks piešķirts arī ārzemniekiem, kuriem ir dažāda veida tiesiskas attiecības ar valsti, tādejādi nodrošinot šīm personām iespēju izmantot publiskās pārvaldes e-pakalpojumus. Līdz ar šīm izmaiņām ir paredzams to e-pakalpojumu lietotāju pieaugums, kuriem e-pakalpojuma pilnīgai izmantošanai ir nepieciešama informācijas tulkošana no latviešu uz citām valodām, tādejādi izvirzot nepieciešamību turpināt mašīntulkošanas servisa integrāciju e-pakalpojumu sniegšanas platformā.  Sākot ar 2018. gada 1. jūniju portāls [www.latvija.lv](http://www.latvija.lv) radīs iedzīvotājiem un komersantiem, kā arī valsts pārvaldes iestādēm drošas elektroniskas saziņas piegādes iespējas, ieviešot oficiālas elektroniskās adreses risinājumu. Līdz ar to būtiski palielināsies gan to iedzīvotāju skaits, kuri izveidos e-adreses kontu portāla [www.latvija.lv](http://www.latvija.lv) vidē, gan to publiskās pārvaldes institūciju skaits, kuras komunicēs ar šiem iedzīvotājiem elektroniski, ietaupot gan iestāžu izdevumus (dokumentu drukāšanas un nosūtīšanas pa pastu izmaksas), gan iedzīvotāju laiku un izmaksas (pirmkārt, bet ne tikai – transporta un zaudēta darba laika), kas saistītas ar administratīvajām procedūrām (administratīvais slogs).  Ņemot vērā iepriekš minētos argumentus, Valsts pārvaldes iekārtas likumā tika veikti grozījumi, kur noteikta portāla [www.latvija.lv](http://www.latvija.lv) plašāka lietošana, attiecinot to uz visiem valsts pārvaldes pakalpojumiem, kā arī uzliekot pienākumu valsts pārvaldes iestādēm aprakstīt un publicēt portālā [www.latvija.lv](http://www.latvija.lv) visus savus sniegtos valsts pārvaldes pakalpojumus.  Noteikumu projekts nosaka portāla [www.latvija.lv](http://www.latvija.lv) darbību un pieejamo saturu, portāla pārzini, viņa pienākumus un tiesības, kā arī valsts pārvaldes iestādes un portāla lietotāju pienākumus un atbildību. Vienlaikus noteikumu projekts nosaka arī informācijas apmaiņas kārtību starp portāla pārzini un valsts pārvaldes iestādi un portāla lietotāju, kā arī nosaka portāla izmantošanas un pārvaldības kārtību.  Noteikumu projekts attiecas uz visām valsts institūcijām, tai skaitā arī uz valsts pārvaldes pakalpojumu turētājiem, kas definēti Ministru kabineta noteikumu projektā “Valsts pārvaldes pakalpojumu uzskaites, sniegšanas un kvalitātes kontroles kārtība” – valsts pārvaldes iestāde vai cits tiesību subjekts, kura kompetencē ir nodrošināt valsts pārvaldes pakalpojumu;  Noteikumu projektā termins “iestāde” tiek lietots Valsts pārvaldes iekārtas likuma izpratnē (iestāde – institūcija, kura darbojas publiskas personas vārdā un kurai ar normatīvo aktu noteikta kompetence valsts pārvaldē, piešķirti finanšu līdzekļi tās darbības īstenošanai un ir savs personāls; publiska persona – Latvijas Republika kā sākotnējā publisko tiesību juridiskā persona un atvasinātas publiskas personas. Tās darbojas saskaņā ar publisko tiesību principiem) līdz ar to, ar valsts pārvaldes iestādi jāsaprot gan kā tiešās pārvaldes iestādes, gan arī pašvaldības un to iestādes. Papildus saskaņā ar Ministru kabineta noteikumu projektu “Valsts pārvaldes pakalpojumu uzskaites, sniegšanas un kvalitātes kontroles kārtība” (VSS-1213) katrai iestādei atsevišķi būs jānodrošina savā pārziņā esošo pakalpojumu aprakstīšana.  Noteikumu projektā nav definēta darbības joma un kāds jomas īpašs izņēmums, noteikumu projekts attiecas tik plaši, kā tas ir definēts Valsts pārvaldes iekārtas likumā – valsts pārvaldes darbību kopumā attiecībā pret privātpersonām. Kā arī jāņem vērā, ka Brīvas pakalpojumu sniegšanas likuma darbības joma ir daudz šaurāka, tajā norādītie izņēmumi, piemēram, krimināltiesību joma, šajos noteikumu projektā nav kā izņēmums.  Portālā [www.latvija.lv](http://www.latvija.lv) ir pieejama informācija par valsts pārvaldes pakalpojumiem, dzīves situācijām, kā arī informācija par valsts pārvaldes iestādēm un to kompetenci, kā arī par darbībām, kas veicamas, lai veiktu attiecīgu saimniecisko darbību atbilstoši Brīvas pakalpojumu sniegšanas likumam.  Vienlaikus portālā [www.latvija.lv](http://www.latvija.lv) nodrošina piekļuvi e-pakalpojumiem, oficiālajai elektroniskai adresei un portāla lietotāja darba vietai.  Portāla darba vieta ir autorizēta portāla lietotāja personalizēta sadaļa, kas satur portāla lietotāja individualizētus datus un informāciju, kā arī tiek nodrošināta iespēja pieteikt un saņemt portālā pieejamos elektroniskos pakalpojumus.  Noteikumu projekts paredz, ka portālā ir pieejamas vismaz divas sadaļas – informācija iedzīvotājiem un komersantiem. Komersantu sadaļā iekļauto informācijas struktūru un informācijas ievietošanu koordinē Ekonomikas ministrija sadarbībā ar valsts pārvaldes iestādēm. Vienlaikus noteikumu projekts paredz arī vairāku iesaistīto pušu atbildību – Vides aizsardzības un reģionālās attīstības ministrijai (turpmāk – ministrija) ir noteikta atbildība par portāla [www.latvija.lv](http://www.latvija.lv) stratēģiju, kā arī portāla attīstības prioritātēm.  Portāla pārzinis ir Valsts reģionālās attīstības aģentūra, kurai kā portāla pārzinim ir pienākums nodrošināt portāla tehnisko uzturēšanu un administrēšanu, portāla darbības publicitātes un informēšanas pasākumus, kā arī pienākums nodrošināt valsts pārvaldes iestāžu koordinēšanu (uzrauga valsts pārvaldes pakalpojumu aprakstīšanas kvalitāti), lai nodrošinātu portāla satura veidošanu. Portāla pārzinim ir noteikts arī pienākums nodrošināt portāla satura kvalitātes automatizētu kontroli, piemēram, atgādinājumi par publisko pakalpojumu aprakstu satura aktualitātes un neaktīvo hipersaišu pārskatīšanu, iegūstot apliecinājumu no iestādēm; normatīvo aktu izmaiņu identificēšana (sasaistē ar tīmekļa vietni [www.likumi.lv](http://www.likumi.lv)) u.c. Šajā noteikumu projektā ar portāla darbības pamatrādītājiem ir saprotams, piemēram, bet ne tikai - portāla apmeklētāju skaits (unikālie portāla lietotāji (aktīvie profili), pirmreizējo un atkārtoto portāla lietotāju apmeklējums un dinamikas statistika), uzsākto un reāli pieprasīto portālā izvietoto e-pakalpojumu skaitu, biežāk apmeklētāko sadaļu, pieteikto kļūdu vai iesniegto jautājumu skaits, portāla lietotāja apmierinātības mērījums, publicēto pakalpojumu un e-pakalpojumu skaits.  Noteikumu projektā “Valsts pārvaldes pakalpojumu uzskaites, sniegšanas un kvalitātes kontroles kārtība” ir noteikta kārtībā, kādā iestādes apraksta savā pārziņā esošos valsts pārvaldes pakalpojumus pakalpojumu katalogā. Lai nodrošinātu kvalitatīvas informācijas publicēšanu, kā arī atbilstoša e-pakalpojuma pieejamību portālā [www.latvija.lv](http://www.latvija.lv), portāla pārzinim ir noteiktas vairākas tiesības. Viens no svarīgākajiem valsts pārvaldes iestādes pienākumiem ir veikt kvalitatīvu valsts pārvaldes pakalpojumu aprakstīšanu, lai nodrošinātu, ka portāla lietotājs var paļauties uz portālā publicēto informāciju.  Lai nodrošinātu portāla lietotāju atbalstu, noteikumu projektā ir noteikta kārtība, kādā tiek sniegtas atbildes uz portāla lietotāja uzdotajiem jautājumiem vai informācijas pieprasījumiem par portāla darbību, kā arī kā notiek sadarbība starp portāla pārzini un valsts pārvaldes iestādi, un Latvijas investīciju un attīstības aģentūru (turpmāk – LIAA).  Noteikumu projekta 22. punkta prasību var izpildīt, sūtot portāla lietotājam vienlaikus zināšanai nosūtīt arī portāla pārzinim vai Latvijas Investīciju un attīstības aģentūru, izvēlējoties atbilstošo atbildes sniegšanas kanālu.  Ņemot vērā, ka šobrīd spēkā ir Ministru kabineta 2010.gada 25.maija noteikumi Nr.480 “Vienotā pakalpojumu portāla informācijas apmaiņas kārtība”, Ministrija neuzskata, ka LIAA ir noteiktas jaunas funkcijas portāla konsultāciju koordinēšanas, šāds pienākums LIAA jau šobrīd ir jānodrošina esošā budžeta ietvaros. Vienlaikus ERAF 2014-2020. gada plānošanas periodā tiks īstenots projekts “Latvijas eksporta un investīciju informācijas sistēma EIIS” (šobrīd iesniegts Ministrijai saskaņošanai, iekļaušanai IKT mērķarhitektūrā), kura ietvaros ir iespējams paredzēt aktivitātes šī esošā pienākuma kvalitatīvākai izpildei.  Lai nodrošinātu portāla atbilstību iedzīvotāju vajadzībām un vēlmēm, portālā tiek izmantota arī apmeklējumu analīze, izmantojot trešo pušu risinājumus, piemēram *Google Analytics* un pēc nepieciešamības – *HotJar* lietotāju aptaujas rīku.  Ņemot vērā ka, ieviešot oficiālo elektronisko adresi, portāls www.latvija.lv un portāla lietotāja darba vieta kalpos kā galvenais personas saziņas punkts ar valsts iestādēm, portāla lietotājs varēs norādīt savu kontaktinformāciju (piem. telefona numuru, e-pastu), un šādu informāciju paredzēts izmantot arī citiem risinājumiem, piemēram, oficiālās elektroniskās adreses konta lietotājam notifikāciju saņemšanu par jauna ziņojuma piegādi oficiālas elektroniskās adreses kontā. Ja šobrīd portāla lietotājs izmanto portālā izvietotos e-pakalpojumus, un ja portāla lietotājs ir norādījis e-pastu savā portāla lietotāja darba vietā, tad ir izstrādāts risinājums, kas nodrošina notifikācijas jeb paziņojuma nosūtīšanu uz portāla lietotāja norādīto e-pastu ar informāciju, ka ir saņemts attiecīgā e-pakalpojuma rezultāts. Šī risinājuma “pieslēgšana” ir atkarīga no pakalpojuma turētāja, respektīvi, pakalpojumu turētājs pieņem lēmumu par šādas funkcionalitātes nodrošināšanu savā pārziņā esošajam e-pakalpojumam. Vienlaikus portāla lietotājs savā darba vietā var norādīt arī papildus kontaktinformāciju, piemēram, kontakttālruni.  Saistībā ar fizisko personu datu apstrādi, vēršam uzmanību, ka Fizisko personu datu aizsardzības likuma 7. panta pamatojuma nosacījumi ir uzrādīti ar saikli “vai” nevis “un” jeb jāizpildās vismaz vienam no 7. panta nosacījumiem. Līdz ar to, ja fizisko personu datu apstrāde izriet no likumiskajiem pamatiem, tad piekrišana obligāti nav jāpieprasa. Līdz šim portālā www.latvija.lv piekrišana tika pieprasīta tā iemesla dēļ, ka tas nav noteikts normatīvajā aktā, kā arī *Google Analytics* risinājuma vajadzībām. Fizisko personu datu apstrādes pamats ir noskaidrot valsts pārvaldes pakalpojumu lietotāju kopu, lai atkarībā no vajadzībām varētu piegādāt tieši tādu pakalpojumu, kāds tiek pieprasīts. Respektīvi, datu apstrādes mērķis ir nodrošināt efektīvu pieprasītu pakalpojumu ar maksimāli ekonomiskām izmaksām, vienlaikus nodrošinot kopējo valsts finanšu lietderīgu investēšanu – tas vienlaikus ir gan funkcionalitāte pielāgotām personas grupām, gan arī vienots komunikācijas rīks visai valsts pārvaldei.  Personas piekrišana ir nepieciešama, lai personu identificētu un dotu piekļuvi portāla lietotāja darba vietai esošajiem datiem – informācija par sevi, par pieprasītajiem un saņemtajiem pakalpojumiem un cita informācija. Šāda informācija neidentificētam portāla lietotājam neparādīsies. Vienlaikus identificētiem portāla lietotājiem ir iespēja pieteikt arī dažādus e-pakalpojumus un sazināties ar valsti elektroniski. Šāda norma noteikumos būs pamatojums, lai pakalpojums tiktu piegādāts maksimāli lietotājam ērtā veidā – lai izslēgtu, ka portāla lietotājam un attiecīgā pakalpojuma sniedzējam atkārtoti katru reizi izsaucot pakalpojumu ir jāveic piekrišanas procedūras.  Tātad, ja persona ir vēlējusies saņemt pakalpojumu, tad tās personas datu apstrāde tiek veikta, lai pielaistu šim pakalpojumam un lai pielaistu pie dokumentiem, kas tapuši pakalpojuma rezultātā, nodrošinot šo dokumentu aizsardzību.  Ņemot vērā to, ka saskaņā ar Oficiālās elektroniskās adreses likuma pārejas noteikumu 1. un 4. punktu oficiālo elektronisko adresi sāk izveidot un izmantot ar 2018. gada 1. jūniju, noteikumu projekta 4.5. apakšpunktam tiek noteikts attiecīgs pārejas nosacījums, ka portālā tiek nodrošināta oficiālo elektronisko adreses pieejamība no 2018. gada 1. jūnija. Vienlaikus tā kā ar oficiālās elektroniskās adreses ieviešanu ir plānota portāla klientu darba vietas uzlabojumi, tās funkcijas, kas līdz šim nav realizētas, tiks realizētas vienlaikus ar oficiālās elektroniskās adreses īstenošanu, tāpēc noteikumu projekta 13.3. un 13.9. apakšpunktā arī ir noteikts pārejas termiņš ar 2018. gada 1. jūniju. Ar šo noteikumu projektu tiek atzīts par spēkā zaudējušu Ministru kabineta 2010. gada 25. maija noteikumi Nr. 480 “Vienotā pakalpojumu portāla informācijas apmaiņas kārtība”. |
| 3. | Projekta izstrādē iesaistītās institūcijas | Saskaņā ar ministrijas 2016. gada 1. jūnija rīkojumu Nr. 173 tika izveidota starpinstitucionāla darba grupa noteikumu projekta izstrādei. Darba grupā piedalījās ministrijas, Latvijas tirdzniecības un rūpniecības kameras, Rīgas domes, Pilsonības un migrācijas lietu pārvaldes, Valsts reģionālās attīstības aģentūras, Latvijas ģeotelpiskās informācijas aģentūras, Veselības ministrijas, Latvijas darba devēju konfederācijas, Latvijas Pašvaldības savienības, Ekonomikas ministrijas, Uzņēmumu reģistra, Valsts ieņēmumu dienesta, Nodarbinātības valsts aģentūras, Valsts zemes dienesta, Latvijas Informācijas un komunikācijas tehnoloģijas asociācijas, Valsts kancelejas, Liepājas domes un Labklājības ministrijas pārstāvi. |
| 4. | Cita informācija | Valsts pārvaldes iekārtas likums uzdod izstrādāt četrus savstarpēji tematiski saistītus Ministru kabineta noteikumu projektus:  1) 97. pants nosaka izstrādāt valsts pārvaldes pakalpojumu uzskaites, kvalitātes kontroles un sniegšanas kārtību;  2) 98. pants – noteikt valsts pārvaldes vienoto klientu apkalpošanas centru veidus, sniegto pakalpojumu apjomu un pakalpojumu sniegšanas kārtību;  3) 99. pants – noteikt kārtību, kādā tiek veikta valsts pārvaldes pakalpojumu elektronizācija un nodrošināta e-pakalpojumu pieejamība;  4) 100. pants – noteikt valsts pārvaldes pakalpojumu portāla pārzini, viņa pienākumus un atbildību, iestādes pienākumus un atbildību, valsts pārvaldes pakalpojumu portāla izmantošanas un pārvaldības kārtību, kā arī pakalpojumu kataloga vešanas kārtību un tajā ietveramo informāciju. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās personas un privāto tiesību juridiskās personas), kā arī visas valsts pārvaldes iestādes (valsts un pašvaldības institūcijas). |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs būtiski samazinās privātpersonām, jo vienuviet tiks nodrošināta informācija par valsts pārvaldes pakalpojumiem un iespēja pieteikt un saņemt e-pakalpojumus. Vienlaikus tiks izveidota droša, ātra, ērta un uzticama elektroniskā saziņa starp valsts pārvaldes iestādēm un privātpersonām, kā rezultātā iestādēm un privātpersonām tiek samazinātas izmaksas atbilstības prasību izpildei – tiek nodrošināta saziņa elektroniskā vidē, tādējādi samazinās personas iesaistīšanās papīra dokumentu sagatavošanā un nosūtīšanā.  Noteikumu projekts paredz minimālos pasākumus, lai tiktu nodrošināta kvalitatīva pakalpojumu sniegšana un sabiedrības informēšana par valstī sniegtajiem pakalpojumiem. Nav paredzams, ka noteikumu projektā noteiktās prasības radīs būtisku papildus administratīvo resursu ieguldījumu, tomēr ilgtermiņā šāda procesa ieviešana nodrošinās caurspīdīgu un faktos balstītu informāciju, kas ļaus ietaupīt, vai pārstrukturēt administratīvos resursus efektīvākai izmantošanai. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017 gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | 0 | 0 | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | Nav precīzi aprēķināms | Nav precīzi aprēķināms |
| 3. Finansiālā ietekme: | 0 | 0 | 0 | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | 0 | 0 | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | Nav precīzi aprēķināms | Nav precīzi aprēķināms |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | Nav precīzi aprēķināms | Nav precīzi aprēķināms |
| 5.1. valsts pamatbudžets | 0 | 0 | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | Nav precīzi aprēķināms | Nav precīzi aprēķināms |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ar Ministru kabineta 2015. gada 21. oktobra rīkojumu Nr. 649 (prot. Nr. 55 34§) “Par koncepcijas “Valsts informācijas un komunikācijas tehnoloģiju pārvaldības organizatoriskais modelis” īstenošanas gaitu līdz 2015. gada 15. jūnijam” ir noteiktas Valsts informācijas sistēmas savietotāja un portāla [www.latvija.lv](http://www.latvija.lv) uzturēšanas izmaksas.  Valsts pārvaldes pakalpojumu portāla pārvaldību citām iestādēm šobrīd plānots nodrošināt esošo administratīvo resursu ietvaros. Tiek prognozēts, ka valsts pārvaldes pakalpojumu sistēmai pilnvērtīgi darbojoties, tiks mazinātas un ar laiku novērstas pārklājošās investīcijas, efektīvi plānojot un salāgojot pakalpojumu sniegšanas procesus, būs iespējams iegūt no sinerģijas ne vien uz atsevišķas iestādes vai vairāku viena resora iestāžu ieguldījumu, bet arī no ciešākas sadarbības pārresoru līmenī.  Ja noteikumu projektā minēto darbību veikšanai atsevišķi pakalpojumu turētāji konstatēs, ka tiem var rasties papildu administratīvās izmaksas, tad jautājums par papildu līdzekļu piešķiršanu noteikumu projektā paredzēto pasākumu īstenošanai 2019. gadam un turpmākajiem gadiem, ņemot vērā konkrētas institūcijas veikto finansiālo novērtējumu, skatāms Ministru kabinetā vidēja termiņa un gadskārtējā valsts budžeta projekta sagatavošanas procesā vienlaikus ar visu ministriju un citu centrālo valsts iestāžu prioritāro pasākumu pieprasījumiem atbilstoši attiecīgā gada valsts budžeta finansiālajām iespējām un attiecīgajiem normatīvajiem aktiem. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Valsts sekretāru sanāksmē 2017. gada 2. februārī tika izsludināti grozījumi Brīvas pakalpojumu sniegšanas likumā (VSS-93), lai nodrošinātu normatīvo aktu harmonizāciju, svītrojot dublējošās normas, kas noteiktas Valsts pārvaldes iekārtas likumā un šajā noteikumu projektā. Latvijas Republikas Saeima 2017. gada 8. jūnijā pieņēma Likumprojektu 3. lasījumā (Nr.880/Lp12). |
| 2. | Atbildīgā institūcija | Ministrija. |
| 3. | Cita informācija | Noteikumu projekts ir saistīts ar šādiem normatīvajiem aktiem par:   1. valsts pārvaldes pakalpojumu uzskaites, sniegšanas un kvalitātes kontroles kārtību; 2. valsts pārvaldes e-pakalpojumiem; 3. valsts un pašvaldību vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Eiropas Parlamenta un Padomes 2006. gada 12. decembra Direktīva 2006/123/EK par pakalpojumiem iekšējā tirgū (OV L 376, 27.12.2006., 36./68. lpp.).  Saskaņā ar Brīvas pakalpojumu sniegšanas likuma 15. panta septīto daļu noteikumu projekts ir uzskatāms par tehnisko noteikumu projektu pakalpojumu jomā. Pamatojoties uz iepriekš minēto un Ministru kabineta 2016. gada 28. jūnija noteikumu Nr. 419 “Noteikumi par informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanas kārtību” noteikumu projekts tiks iesniegts izvērtēšanai Eiropas Komisijā. | | |
| 2. | Citas starptautiskās saistības | | Noteikumu projekts šo jomu neskar. | | |
| 3. | Cita informācija | | Nav. | | |
| 1. tabula Tiesību akta projekta atbilstība ES tiesību aktiem | | | | | | |
| Attiecīgā ES tiesību akta datums, numurs un nosaukums | | Aizpilda, ja ar projektu tiek pārņemts vai ieviests vairāk nekā viens ES tiesību akts, – jānorāda tā pati informācija, kas prasīta instrukcijas 55.1. apakšpunktā un jau tikusi norādīta arī V sadaļas 1. punktā | | | | |
| A | | B | | C | D | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | |
| **Eiropas Parlamenta un Padomes 2006.gada 28.decembra Direktīva 2006/123/EK par pakalpojumiem iekšējā tirgū** | | | | | | |
| 7.panta 1.punkta a) apakšpunkts | | Noteikumu projekta 6.punkts | | Pārņemts pilnībā | Stingrākas prasības neparedz | |
| 7.panta 1.punkta b) apakšpunkts | | Noteikumu projekta 4.1.2.apakšpunkts | | Pārņemts pilnībā | Stingrākas prasības neparedz | |
| 7.panta 1.punkta c) apakšpunkts | | Noteikumu projekta 4.1.3, 4.1.4. un 4.3.apakšpunkti | | Pārņemts pilnībā | Stingrākas prasības neparedz | |
| 7.panta 1.punkta d) apakšpunkts | | Noteikumu projekta 4.1.5.apakšpunkts | | Pārņemts pilnībā | Stingrākas prasības neparedz | |
| 7.panta 1.punkta e) apakšpunkts | | Noteikumu projekta 6.punkts | | Pārņemts pilnībā | Stingrākas prasības neparedz | |
| 7.panta 2.punkts | | Noteikumu projekta 4.1.apakšpunkts | | Pārņemts pilnībā | Stingrākas prasības neparedz | |
| 7.panta 4.punkts | | Noteikumu projekta 21.-26.punkts | | Pārņemts pilnībā | Stingrākas prasības neparedz | |
| 7.panta 5.punkts | | Noteikumu projekta 6.punkts | | Pārņemts pilnībā | Stingrākas prasības neparedz | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Noteikumu projekts šo jomu neskar. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Noteikumu projekts šo jomu neskar. | | | | |
| Cita informācija | | Nav. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas tīmekļvietnē [www.varam.gov.lv](http://www.varam.gov.lv) sadaļā “Normatīvo aktu projekti” 2016. gada 1. decembrī tika publicēts paziņojums par sabiedrības līdzdalības iespējām noteikumu projekta izstrādes procesā, līdz ar to ieinteresētajām personām ir iespēja izteikt viedokli un sniegt priekšlikumus. |
| 2. | Sabiedrības līdzdalība projekta izstrādē | Noteikumu projekts un tā anotācija 2016. gada 1. decembrī ievietota Ministrijas tīmekļa vietnē [www.varam.gov.lv](http://www.varam.gov.lv) sadaļā “Sabiedrības līdzdalība”, aicinot sabiedrību izteikt savu viedokli, iesniedzot ministrijai priekšlikumus rakstiskā veidā. |
| 3. | Sabiedrības līdzdalības rezultāti | No sabiedrības pārstāvjiem iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, Valsts reģionālās attīstības aģentūra, visas valsts pārvaldes iestādes (valsts un pašvaldības iestādes). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

Vides aizsardzības un

reģionālās attīstības ministrs K.Gerhards

Vides aizsardzības un

reģionālās attīstības ministrijas valsts sekretārs R.Muciņš

Gaile, 67026546

[inese.gaile@varam.gov.lv](mailto:inese.gaile@varam.gov.lv)